พล.อ.ประวิตร’ กำชับหน่วยงานพื้นที่ติดชายแดน ทำงานตรงไปตรงมา ยึดผลประโยชน์ชาติเป็นที่ตั้ง และต้องไม่ละเลยความเดือดร้อนของประชาชน
พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม เดินทางตรวจราชการในพื้นที่ภาคตะวันออกเฉียงเหนือตอนบน ที่ศาลากลางจังหวัดหนองคาย  โดยมอบนโยบายให้ทุกส่วนราชการในพื้นที่ ปกป้องและธำรงรักษาไว้ซึ่งสถาบันหลักชาติ ศาสนา และพระมหากษัตริย์ ควบคู่กับการเร่งแก้ปัญหาความเดือดร้อนของประชาชนในพื้นที่ โดยเฉพาะกลุ่มเกษตรกรและผู้มีรายได้น้อย ต้องเร่งคลี่คลายปัญหาหนี้นอกระบบ พร้อมสนับสนุนพัฒนาทักษะอาชีพ ย้ำการทำงานร่วมกันของทุกส่วนราชการในพื้นที่จังหวัดติดชายแดน ต้องหารืออย่างรอบคอบในทุกกิจกรรม และดำเนินการอย่างตรงไปตรงมา ยึดผลประโยชน์ของชาติ 

นอกจากนี้ ยัง
ให้ความสำคัญกับการแก้ปัญหาการลักลอบนำเข้าสินค้าเกษตรผ่านแดน /การแก้ปัญหาแรงงานต่างด้าว รวมทั้งนโยบายสำคัญของรัฐบาล ที่ต้องการขับเคลื่อนอย่างต่อเนื่อง ทั้งการจัดระเบียบสังคม/ การแก้ปัญหาผู้มีอิทธิพล โดยเฉพาะกลุ่มค้าอาวุธสงคราม มือปืนรับจ้าง และการแก้ปัญหายาเสพติด ที่ต้องทำอย่างจริงจังและครบวงจร 

รองนายกรัฐมนตรีและรัฐมนตรีว่าการกระทรวงกลาโหม ยังกำชับผู้นำและเจ้าหน้าที่รัฐทุกระดับในพื้นที่ เป็นที่พึ่งให้กับประชาชน ไม่เรียกรับผลประโยชน์ หรือทำตัวเป็นผู้มีอิทธิพลแสวงประโยชน์ จากการปฏิบัติหน้าที่ และร่วมกันสร้างความเข้าใจกับประชาชนใน “สัญญาประชาคม”  ที่ร่วมกันจัดทำขึ้น เพื่อรักษาบรรยากาศความรัก ความเข้าใจเป็นหนึ่งเดียวกัน ก่อนการเลือกตั้งทั่วไปที่จะมีขึ้น